Μι Ρε Σι - Η πρώτη διαφημιστική καμπάνια του Gea
18-06-2012

Μην αγνοείς τα συγγενικά δικαιώματα των τραγουδιστών,
μουσικών και παραγωγών

Η πρώτη διαφημιστική καμπάνια του αστικού μη κερδοσκοπικού οργανισμού συλλογικής διαχείρισης και είσπραξης των συγγενικών δικαιωμάτων GEA -GRAMMO, EΡΑΤΩ, ΑΠΟΛΛΩΝ είναι στον αέρα. Ο GEA ιδρύθηκε το 2011. Μέχρι σήμερα στην Ελλάδα τα συγγενικά δικαιώματα εισέπρατταν μεμονωμένα οι μη κερδοσκοπικοί οργανισμοί των παραγωγών υλικών φορέων ήχου ή ήχου και εικόνας GRAMMO, των τραγουδιστών ΕΡΑΤΩ και των μουσικών ΑΠΟΛΛΩΝ. Οι τρεις αυτοί οργανισμοί, ίδρυσαν έναν ενιαίο οργανισμό συλλογικής διαχείρισης συγγενικών δικαιωμάτων (Ν.3905/2010) με σκοπό την ΕΝΙΑΙΑ είσπραξη του δικαιώματος προς διευκόλυνση των χρηστών.
Η ηχογραφημένη μουσική χρησιμοποιείται κατά κόρον, σε δημόσιους χώρους για εμπορική χρήση, χωρίς να λαμβάνονται υπόψη τα συγγενικά δικαιώματα των τραγουδιστών, μουσικών και παραγωγών. H καμπάνια λοιπόν έχει ως στόχο την ευαισθητοποίηση του κοινού σε σχέση με αυτά κάνοντας χρήση μιας απλής φράσης που χρησιμοποιείται ταυτόχρονα τόσο στην καθημερινή όσο και στη μουσική μας γλώσσα. Η μουσική φράση "Μι ρε σι" είναι ταυτόχρονα και η αποτρεπτική φράση "Μη ρε συ. Μην αγνοείς τα συγγενικά δικαιώματα των τραγουδιστών, μουσικών και παραγωγών”. Την καμπάνια επιμελήθηκαν οι Ευθύμης Φιλίππου, Νίκος Κατριβάνος και Γιόλα Γύφτουλα, ενώ την ταινία πραγματοποίησε η Βοο productions.
Μπείτε στο site του GEA για περισσότερες πληροφορίες:
www.geamusic.gr

Επικοινωνία - Προβολή:
Αλκμήνη Θάνου alcmene.thanou@geamusic.gr

\*\*\*
Σημείωμα προς τους συντάκτες
Tο 1993, με το νόμο 2121/1993 περί πνευματικών και συγγενικών δικαιωμάτων, η πολιτεία, σε εναρμόνιση κοινοτικών και διεθνών συμβάσεων, θεσμοθέτησε τα συγγενικά δικαιώματα ερμηνευτών, εκτελεστών και παραγωγών υλικών φορέων ήχου.
Για τη διαχείριση και προστασία των περιουσιακών δικαιωμάτων ή εξουσιών που απορρέουν από αυτά, ιδρύθηκαν, με την άδεια του ΥΠ.ΠΟ., οι μη κερδοσκοπικοί οργανισμοί των παραγωγών υλικών φορέων ήχου ή ήχου και εικόνας GRAMMO, των τραγουδιστών ΕΡΑΤΩ και των μουσικών ΑΠΟΛΛΩΝ.
Όλοι οι Ελληνικοί Οργανισμοί Συλλογικής Διαχείρισης (ΟΣΔ) για τα πνευματικά ή συγγενικά δικαιώματα έχουν λάβει την άδεια του Υπουργού Πολιτισμού και Τουρισμού και εποπτεύονται από τον Οργανισμό Πνευματικής Ιδιοκτησίας (ΟΠΙ), ο οποίος υπάγεται στο Υπουργείο Πολιτισμού και Τουρισμού.